KAMART-BEAUTY กอดคอกันวิ่ง กูรูเชียร์ซื้อราคาถูกเทียบกับกลุ่ม-เพิ่มเป้ากำไรปีนี้
KAMART-BEAUTY กอดคอกันวิ่ง กูรูเชียร์ซื้อราคาหุ้นถูกเมื่อเทียบกับกลุ่ม พร้อมเล็งเพิ่มเป้ากำไรปีนี้ หลังธุรกิจเครื่องสำอางยังโต
27 มิ.ย. 2559

ผู้สื่อข่าวรายงานว่า บริษัท คาร์มาร์ท จำกัด (มหาชน) หรือ KAMART และ บริษัท บิวตี้ คอมมูนิตี้ จำกัด (มหาชน) หรือ BEAUTY ราคาวิ่งขึ้นแรง โดย หุ้น KAMART ณ เวลา 15.45 น. อยู่ที่ระดับ 8.85 บาท บวก 0.50 หรือ 5.99% สูงสุด 9.00 บาท ต่ำสุด 8.40 บาท ด้วยมูลค่าซื้อขาย 99.91 ล้านบาท ส่วน BEAUTY ราคาหุ้นอยู่ที่ 7.90 บาท บวก 0.15 หรือ 1.94% สูงสุด 8.00 บ าท ต่ำสุด 7.75 บาท ด้วยมูลค่าซื้อขาย 121.30 ล้านบาท
บล.ทิสโก้ ระบุในบทวิเคราะห์ฯวันนี้ (27 มิ.ย.) ว่า แนะ”ซื้อ”หุ้น BEAUTY และ KAMART ด้วยราคาเป้าหมาย 8.60 และ 10.30 บาท ตามลำดับ มองว่าราคาหุ้นทั้งสองบริษัทยังอยู่ในระดับที่ไม่แพง ซึ่ง KAMART อยู่ในระดับที่ถูกเมื่อเทียบกับกลุ่มค้าปลีก ในขณะที่ BEAUTY ใกล้เคียงกับกลุ่มค้าปลีกที่มี PEG ที่ 1.62 เท่า  
เนื่องจากทั้งสองบริษัทอยู่ในธุรกิจเครื่องสำอางซึ่งมีความผันผวนต่ำ และจากการประกาศกำไรในไตรมาส 1/59 ของ BEAUTY และ KAMART ที่ออกมาดีกว่าที่คาดไว้ และแนวโน้มการเติบโตที่ดีต่อเนื่องในช่วงเวลาที่เหลือของปีและในปีถัด ๆ ไป ตามทิศทางธุรกิจเครื่องสำอางและกลยุทธ์ธุรกิจของทั้งสองบริษัท ดังนั้น จึงปรับประมาณการกำไรสุทธิของ BEAUTY ขึ้น 18-32% และ KAMART 18-34% โดยคาดกำไรสุทธิสำหรับปีนี้ที่ 599 ล้านบาท (+48% เทียบช่วงเดียวกันของปีก่อน) สำหรับ BEAUTY และ 310 ล้านบาท (+48% เทียบช่วงเดียวกันของปีก่อน) สำหรับ KAMART  
นอกจากนี้ เชื่อว่าตลาดจะมีการปรับประมาณการเช่นเดียวกัน จากตลาดมีการคาดการณ์กำไรสุทธิที่ต่ำไปสำหรับ BEAUTY และ KAMART ด้วยสมมติฐานที่ยังอยู่ในระดับต่ำ รวมทั้งจากกำไรไตรมาส 1/59 คิดเป็นสัดส่วน 24% และ 27% ของประมาณการกำไรทั้งปีของตลาด ซึ่งเป็นสัดส่วนที่สูงเมื่อเทียบกับอดีต (20-22%) บวกกับทิศทางการเติบโตที่ยังดีของทั้งสองบริษัท ดังนั้นคาดจะเห็นการปรับขึ้นประมาณการของตลาดด้วย